# லீலாவதி கோவிந்தசாமி


டத்தோ **லீலாவதி கோவிந்தசாமி** (ஆங்கிலம்: *G. Leela Rama*; மலாய்: *Leelavathi Govindasamy*; சீனம்: 利拉瓦蒂 文达沙米); 6 ஆகத்து 1944 - 9 மார்ச் 2017) என்பவர் 1995 முதல் 1999 வரை மலேசிய நாடாளுமன்றத்தின், சிலாங்கூர் காப்பார் தொகுதியின் (*Kapar Federal Constituency*) நாடாளுமன்ற உறுப்பினராகச் சேவை செய்த மலேசிய அரசியல்வாதி ஆகும்.  

பாரிசான் நேசனல் கூட்டணியின் (*Barisan Nasional*) (**BN**) உறுப்புக் கட்சியான மலேசிய இந்திய காங்கிரசு (*Malaysian Indian Congress*) (**MIC**) கட்சியின் சார்பில் 1995-ஆம் ஆண்டு மலேசியாவின் 9-ஆவது பொதுத் தேர்தலில் போட்டியிட்டு மலேசிய நாடாளுமன்றத்திற்கு தேர்வு செய்யப்பட்ட முதல் மலேசிய இந்தியப் பெண்மணி (*First Malaysian Indian Lady*) எனும் பெருமை இவரைச் சேர்கின்றது. அந்தத் தேர்தலில் இவர் 18,759 வாக்குகள் பெரும்பான்மையில் வெற்றி பெற்றார்.  

## பொது

டத்தோ லீலாவதி, 1944-இல், மலாயாவில் ஜப்பானிய ஆக்கிரமிப்பின் போது சிலாங்கூர் மாநிலத்தில் பிறந்தவர். ஆறு குழந்தைகளைக் கொண்ட குடும்பத்தில் இரண்டாவது பிள்ளை. இவரின் தந்தையார் கோவிந்தசாமி குப்புசாமி; தஞ்சை மாவட்டம் திருவள்ளூர் பகுதியைப் பூர்வீகமாகக் கொண்டவர்.  

லீலாவதியின் தந்தையார் அப்போதைய மலாயாவில் ஆசிரியர்; காவல் துறை எழுத்தர்; மற்றும் மொழிபெயர்ப்பாளராகப் பணி பிரிந்தவர். தாயார் குப்பம்மாள் ரெங்கசாமி. நெகிரி செம்பிலான் போர்ட்டிக்சன் பகுதியைச் சேர்ந்தவர்.  

### கோவை மருத்துவக் கல்லூரி

டத்தோ ஜி. லீலாவதி தன் தொடக்கக் கல்வியைக் கோலாலம்பூர் பிரிக்பீல்ட்சு, மெதடிஸ்ட் பெண்கள் பள்ளியில் (*Methodist Girls School Brickfields*) பெற்றார். சென்னை குயின் மேரி கல்லூரியில் (*Queen Mary's College, Madras)*, விலங்கியல் துறையில் (*Bachelor of Science, Zoology*) தன் இளங்கலை கல்வியைத் தொடர்ந்தார்.  

செப்டம்பர் 1974-இல் தமிழ்நாடு கோவை மருத்துவக் கல்லூரியில் மருத்துவத் துறையில் பட்டம் பெற்றார். மலேசியாவிற்குத் திரும்பிய லீலாவதி சமூகச் சேவைகளில் ஈடுபட்டார். பின்னர் அரசியலிலும் தீவிரமாகப் பங்கெடுத்துக் கொண்டார்.  

### கோலாலம்பூர் பொது மருத்துவமனை

பின்னர் 1978 நவம்பர் 11-இல், கோலாலம்பூர் பாண்டான் ம.இ.கா. கிளையின் தலைவராக இருந்த ராமசாமி முனியாண்டி என்பவரை மணந்தார். இவர்களுக்கு சர்மிளா ராமசாமி மற்றும் பிரீவீன் ராம் ராமசாமி என இரண்டு குழந்தைகள்; மற்றும் 3 பேரக் குழந்தைகள் உள்ளனர்.  

30 டிசம்பர் 1975-இல், டத்தோ லீலாவதி கோலாலம்பூர் பொது மருத்துவமனையில் மருத்துவ அதிகாரியாக (*Kuala Lumpur General Hospital Medical Officer*) பணியாற்றத் தொடங்கினார். சில ஆண்டுகள் அரசாங்கத்தில் பணிபுரிந்த பின்னர், 1983-ஆம் ஆண்டு, செராஸ் தாமான் மலூரியில் தன் சொந்த மருத்துவமனையை (*Klinik Leela, Taman Maluri, Cheras*) தோற்றுவித்துப் பணிபுரிந்தார்.  

## அரசியல் வாழ்க்கை
- மகளிர் தலைவி, ம.இ.கா பிரிக்பீல்ட்சு கிளை
- தலைவர், மலேசிய இந்திய காங்கிரசு மக்கோத்தா கிளை, கோலாலம்பூர் கூட்டரசு பிரதேசம் (1987 - 2017)
- மகளிர் தலைவி, மலேசிய இந்திய காங்கிரசு மகளிர் மாநிலப் பிரிவு, கோலாலம்பூர் கூட்டரசு பிரதேசம்
- மகளிர் தலைவி, மலேசிய இந்திய காங்கிரசு கோலாலம்பூர் கூட்டரசு பிரதேசம் (1987 - 1999)
- மலேசிய இந்திய காங்கிரசு மத்திய செயற்குழு (*Central Working Committee*) உறுப்பினர் (1994 - 1999)
- மலேசிய இந்திய காங்கிரசு தேசிய மகளிர் துணைத் தலைவி (1994 - 1999)
- காப்பார் தொகுதியின் மலேசிய நாடாளுமன்ற உறுப்பினர் (1994 - 1999)
- மலேசிய நாடாளுமன்ற பொதுக் கணக்குக் குழுவின் (*PAC Parliament Malaysia*) உறுப்பினர் (1995 - 1999)
- முன்னாள் மலேசிய நாடாளுமன்ற உறுப்பினர்களின் செயற்குழு (*National Council of Ex-Parliamentarians of Malaysia*) உறுப்பினர்

## விருதுகள்
### மலேசிய விருதுகள்

- **P.J.N.** டத்தோ விருது; (*Panglima Jasa Negara*).
- **P.M.W** டத்தோ விருது; (*Darjah Yang Mulia Mahkota Wilayah*)
- **ஏ.எம்.என்.** மலேசிய விருது (*Ahli Mangku Negara*) (**A.M.N**) 1991

### இந்திய விருது

- பிரவாசி பாரதீய சம்மான் (*Pravasi Bharatiya Samman Award*) - (2007)

## இறப்பு

டத்தோ லீலாவதி, 2017 மார்ச் 9-ஆம் தேதி, தன் 72-ஆவது வயதில் உயிர் நீத்தார். அவரின் இறப்புச் செய்திக்கு மலேசியா மற்றும் இந்தியா முழுவதும் அஞ்சலி செலுத்தப்பட்டது. மலேசியாவில் அவரின் இறுதிச் சடங்கில் மலேசிய அமைச்சர்கள் பலர் கலந்து கொண்டனர்.  

அவரின் உடல் 2017 மார்ச் 10-ஆம் தேதி, செராஸ், குவாரி மின்சுடலையில் (*Cheras Kuari Crematorium*) தகனம் செய்யப்பட்டது.